ທາງການລາວ ກວດກາຄືນ ການຂຸດຄົ້ນ ແຮ່ທາດ ທີ່​ໄດ້​ອະນຸມັດ ​ສຳ​ປະທານ ໄປແລ້ວ 226 ໂຄງການ
ຈາກການກວດກາດັ່ງກ່າວ ກໍພົບວ່າ ການດຳເນີນງານ ຂອງບໍລິສັດສ່ວນໃຫຍ່ ຍັງບໍ່ໄດ້ມາດຕະຖານສາກົນ ແລະ ບໍ່ເປັນໄປຕາມສັນຍາ ສຳປະທານນັ້ນ.
ທາງການລາວໄດ້ທຳການກວດກາການຂຸດຄົ້ນແຮ່ທາດ ທີ່ໄດ້ ອະນຸມັດສຳປະທານ ໃຫ້ແກ່ບັນດາເອກະຊົນລາວ ແລະ ຕ່າງ ຊາດໄປແລ້ວ 226 ບໍລິສັດ ຄິດເປັນພື້ນທີ່ ຂຸດຄົ້ນລວມກວ້າງ ກວ່າ 58,569 ກິໂລແມັດມົນທົນ ທ່ານສຸລິວົນ ດາລາວົງ ລັດຖະມົນຕີວ່າການກະຊວງພະລັງງານ ແລະບໍ່ແຮ່ ຖະແຫລງຢືນຢັນວ່າ ເພື່ອເປັນການຮັບປະກັນວ່າ ບັນ ດາບໍລິສັດເອກະຊົນລາວ ແລະຕ່າງຊາດ ທີ່ໄດ້ຮັບການອະນຸມັດສຳປະທານ ການຂຸດຄົ້ນ ແຮ່ທາດ ຈາກລັດຖະບານລາວໄປແລ້ວນັ້ນ ຈະປະຕິບັດຕາມເງື່ອນໄຂ ທີ່ກຳນົດໄວ້ ໃນ ສັນຍາຢ່າງຄົບຖ້ວນ ທາງການກະຊວງພະລັງງານ ແລະບໍ່ແຮ່ ກໍໄດ້ດຳເນີນການກວດກາ ການດຳເນີນງານ ຂອງບໍລິສັດ ເອກະຊົນ ສຳເລັດແລ້ວໃນບາງແຂວງ ເຊັ່ນ ແຂວງຜົ້ງສາລີ ຫົວພັນ ຊຽງຂວາງ ແລະ ຄຳມ່ວນ ເປັນຕົ້ນ ໂດຍຈາກການກວດກາດັ່ງກ່າວ ກໍພົບວ່າ ການດຳເນີນງານ ຂອງບໍລິສັດສ່ວນໃຫຍ່ ຍັງບໍ່ໄດ້ ມາດຕະຖານ ສາກົນ ແລະ ບໍ່ເປັນໄປຕາມສັນຍາສຳປະທານ ເຊັ່ນ ການຄຸ້ມຄອງສິ່ງແວດ ລ້ອມໃນຫຼາຍໆໂຄງການ ຍັງຂາດປະສິດທິພາບ ຊຶ່ງເຮັດໃຫ້ສົ່ງຜົນກະທົບ ທັງຕໍ່ສະພາບ ແວດລ້ອມທຳມະຊາດ ລະບົບນິເວດວິທະຍາ ແລະ ຊີວິດການເປັນຢູ່ຂອງປະຊາຊົນ ສ່ວນການຊົດເຊີຍຕໍ່ຜົນເສຍຫາຍ ຂອງປະຊາຊົນນັ້ນ ກໍດຳເນີນ ໄປຢ່າງຊັກຊ້າ ໃນຂະນະດຽວກັນ ກໍຍັງມີການນຳໃຊ້ນິຕິກຳໃນ ການແຈ້ງ ຊຳລະພາສີອາກອນ ທີ່ກ່ຽວກັບການຂຸດຄົ້ນແຮ່ທາດ ທີ່ບໍ່ໂປ່ງໃສ ແລະ ການປະຕິບັດໜ້າທີ່ ຂອງພະນັກງານລັດ ກໍຍັງ ບໍ່ລວມສູນ ແລະ ບໍ່ເປັນເອກະພາບກັນ ໃນທົ່ວປະເທດ ຈຶ່ງເຮັດ ໃຫ້ເກີດມີການສັບສົນ ໃນການຄຸ້ມຄ້ອງ ແລະ ການຈັດເກັບລາຍ ຮັບເຂົ້າງົບປະມານ ຂອງລັດຖະບານ ໂດຍຜົນທີ່ຕິດຕາມມາ ກໍຄື ເກີດການຮົ່ວໄຫລ ຂອງລາຍຮັບງົບປະມານ ຢ່າງຫລວງຫຼາຍ ດັ່ງ ທີ່ທ່ານສຸລິວົງ ໄດ້ຍົກຕົວຢ່າງເຖິງກໍລະນີ 2 ບໍລິສັດເອກະຊົນ ທີ່ ໄດ້ຮັບສຳປະທານ ຂຸດຄົ້ນແຮ່ຊາຍໃນແຂວງຊຽງຂວາງ ຫາກແຕ່ ໃນການປະຕິບັດຕົວຈິງ ກັບເປັນການລັກລອບຂຸດຄົ້ນແຮ່ຄຳ ທັງນີ້ໂດຍສຳປະທານ ທີ່ຢູ່ໃນຄວາມຮັບຜິດຊອບ ຂອງກະຊວງ ພະລັງງານ ກໍມີຢູ່ເຖິງ 226 ບໍລິສັດແລະມີພື້ນທີ່ຂຸດຄົ້ນລວມ 58,569 54 ກິໂລແມັດມົນທົນ ຫຼື ຄິດເປັນກວ່າ 24 ເປີເຊັນ ຂອງພື້ນທີ່ທັງໝົດ ໃນປະເທດລາວ ກ່ອນໜ້ານີ້ ທ່ານເພັດສາຄອນ ຫລວງອາໄພ ຮອງຫົວໜ້າຫ້ອງ ວ່າການ ລັດຖະບານລາວ ຖະແຫລງຢືນຢັນວ່າ ລັດຖະບານລາວ ຈະຍັງຄົງສືບຕໍ່ການດຳເນີນ ມາດຕະການ ກວດກາບັນດາໂຄງ ການລົງທຶນ ໃນດ້ານການຂຸດຄົ້ນບໍ່ແຮ່ ແລະ ການປູກພືດ ອຸດສາຫະກຳຕ່າງໆ ເຊັ່ນ ຢາງພາລາ ໄມ້ວິກ ອ້ອຍ ສາລີ ແລະ ມັນຕົ້ນ ທີ່ລັດຖະບານໄດ້ອະນຸມັດສຳປະທານ ໃຫ້ແກ່ບໍລິສັດ ເອກະຊົນລາວ ແລະ ຕ່າງຊາດໄປແລ້ວນັ້ນ ຈົນກວ່າ ການ ກວດກາ ຈະແລ້ວສຳເລັດສົມບູນ ຕາມເປົ້າໝາຍທີ່ວາງເອົາໄວ້ ໂດຍການກວດກາດັ່ງກ່າວນີ້ ຖືເປັນການຈັດຕັ້ງປະຕິບັດ ຕາມ ຄຳສັ່ງ ເລກທີ 13 ຂອງນາຍົກລັດຖະມົນຕີ ລົງວັນທີ 11 ມິຖຸນາ 2012 ຊຶ່ງ ໄດ້ມອບໝາຍໃຫ້ກະຊວງການເງິນ ກະຊວງພະລັງງານ ແລະ ບໍ່ແຮ່ ກະຊວງແຜນການ ແລະ ການລົງທຶນ ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ກະຊວງກະສິກຳປ່າໄມ້ ເພື່ອໃຫ້ຮັບຜິດຊອບຮ່ວມກັນ ໃນການກວດກາ ໂຄງການສຳປະທານຕ່າງໆ ໃນທົ່ວປະເທດໃຫ້ແລ້ວ ສຳເລັດພາຍໃນປີ 2015 ຍິ່ງໄປກວ່ານັ້ນ ຄຳສັ່ງດັ່ງກ່າວຂອງນາຍົກລັດຖະມົນຕີລາວ ກໍຍັງໄດ້ຫ້າມ ທຸກພາກສ່ວນ ຂອງລັດຖະບານ ບໍ່ໃຫ້ມີການອະນຸຍາດ ສຳປະທານ ທີ່ດິນເພື່ອປູກພືດຕ່າງໆ ເພີ້ມຂຶ້ນ ໃນຕະຫລອດ ລະຍະຂອງການກວດກາ ກໍຄືຈົນເຖິງທ້າຍປີ 2015 ອີກດ້ວຍ